የደኢህዴን 25 ዓመታት ጉዞ ህዝቡን ተጠቃሚ ያደረገ እድገት የተመዘገበበት ነው— አቶ ተስፋዬ በልጅጌ
የደቡብ ኢትዮጵትያ ሕዝቦች ዴሞክራሲያዊ ንቅናቄ/ደኢህዴን/ 25 ዓመታት ጉዞ ህዝቡን ተጠቃሚ ያደረገ ፈጣንና ተከታታይ እድገት የተመዘገበበት መሆኑን  የድርጅቱ ማዕከላዊ ኮሚቴ ጽህፈት ቤት ኃላፊ አቶ ተስፋዬ በልጅጌ ገለጹ፡፡ድርጅቱ 25ኛ ዓመት የብር ኢዩ በልዩ በዓል በተለያዩ ዝግጅቶች ይከበራል፡፡የጽህፈት ቤቱ ኃላፊ አቶ ተስፋዬ እንደገለጹት በድርጅቱ የ25 ዓመታት ጉዞ የክልሉ ብሔሮች ብሔረሰቦችና ህዝቦች የፓለቲካ  ስልጣን ባለቤት በመሆናቸው ራሳቸውን በራሳቸው ማስተዳደር ችሏል፡፡ዴሞክራሲያዊና ሰብአዊ መብቶቻቸው ህገ መንግስታዊ እውቅና አግኝቷል፡፡ የድርጅቱ የልማት ስትራቴጂ ግብርናን በማዘመን የአርሶአደሩን የማምረት አቅም በማሳደጉ እስከ 15 ሚሊየን ኩንታል የነበረው ዓመታዊ የክልሉ ግብርና ምርት መጠን ወደ 80 ሚሊየን ኩንታል አድጓል፡፡ለገበያ ማምረት የጀመረው የክልሉ አርሶ አደር 543ሺ ሄክታር መሬት በመስኖ እየለማ መሆኑን ያመለከቱት አቶ ተስፋዬ ህብረተሰቡን ያሳተፈው የተፈጥሮ ሃብት ልማት ስራም የክልሉን የደን ሽፋን ከ5 ወደ 20 በመቶ እንዲያድግ ማስቻሉን ተናግረዋል፡፡በከተሞች የተተገበረው የኢንተርፕራይዞች ልማት ስራ ለበርካቶች የስራ እድል በመፍጠሩ የክልሉ ከተሞች የእድገትና የቱሪዝም ማዕከል እየሆኑ መጥተዋል፡፡በትምህርትና በጤናው ዘርፍ የተመዘገቡ ስኬቶችም በክልሉ ለተመዘገበው የኢኮኖሚ እድገት ድርሻቸው የጎላ ነው፡፡የማዕከላዊ ኮሚቴ ጽህፈት ቤት ኃላፊው እንዳመለከቱት በመሰረተ ልማትና በመልካም አስተዳደር የተመዘገቡ ውጤቶች አበረታች ቢሆኑም የህዝቡን ፍላጎት መሰረት ያደረጉ ስራዎች እንደሚጠበቁ ናቸው፡፡የጠባብነት አመለካከትና ተግባር ፣ ሙስናና ብልሹ አሰራርን ጨምሮ ለህዝብ ጥያቄ ፈጣን ምላሽ አለመስጠት ደግሞ ያለፈው 25 ዓመታት ጉዞ ተግዳሮቶች ነበሩ፡፡አመራሩ ፣ አባልና ደጋፊው ስለድርጅቱ አመሰራረት በቂ እውቀት ማስያዝ፣ ባለፉት ዓመታት የተመዘገቡ ስኬቶች፣ ተግዳሮቶችና የቀጣይ ጊዜያት ዋና ዋና ተልእኮዎች ላይ ያተኮሩ ውይይቶችም ይካሄዳሉ፡፡ኪነ ጥበባዊ መድረኮች፣ስፖርታዊ ውድድሮችና የድጋፍ ሰልፎች የሚደረጉበት በዓሉ ከነሐሴ 20/2009ዓ.ም ጀምሮ እስከ መስከረም 20/2010 ዓ.ም በየደረጃው ይከበራል፡፡በቀጣይም በክልል ደረጃ ተከብሮ ድርጅቱ በተመሰረተበት መስከረም 29/2010 ዓ.ም የሚጠቃለለው በዓሉ "በስኬት የታጀበው ጉዟችን ወደ ህዳሴው ማማ" በሚል መሪ ሀሳብ ነው፡፡በዓሉ ከክልሉ በተጨማሪ አባላቱና ደጋፊዎች በሚገኙበት በሃገር ውስጥና በውጭ እንደሚከበር አቶ ተስፋዬ አብራርተዋል፡(ኢዜአ)፡ 